RESOLUCIÓN do 13 de outubro de 2005 pola que se convoca unha xornada sobre educación vial.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 26/10/2005

Dentro do programa de actividades que o Centro de Estudos Xudiciais e Seguridade Pública de Galicia ten previsto realizar no ano 2005, e conforme coas funcións atribuídas pola Lei 1/2005, do 4 de xaneiro, de creación do Centro de Estudos Xudiciais e Seguridade Pública de Galicia, anúnciase a celebración dunha xornada sobre educación vial, que deberá desenvolverse conforme coas seguintes bases:
Primeira.-Obxectivos.
A formación do persoal das agrupacións de voluntarios de protección civil (AVPC), nos concellos onde non contan con corpo de policía local, ou daqueles en que, existindo ese corpo, polo reducido do seu número de membros, non se pode prestar atención á educación vial dos escolares, poderíase levar a cabo esa tarefa por parte do persoal de protección civil.
Para iso é necesario introducir na formación deste colectivo uns novos conceptos que inicialmente se
atopan máis afastados da súa actividade habitual, pero que non deixan de ser outra forma de protexer os cidadáns.
-Coñecer e comprender as xeneralidades do comportamento e pensamento dos escolares na etapa de educación primaria.
-Recordar os preceptos normativos básicos que rexen a circulación de peóns, ciclistas e viaxeiros, así como as recomendacións de seguridade vial nesas situacións.
-Coñecer os recursos e actividades pedagóxicas que se puidesen utilizar nas sesións de educación vial, así como algunhas experiencias xa postas en marcha.
Segunda.-Destinatarios.
-Responsables das agrupacións de voluntarios de protección civil.
-Voluntarios membros das agrupacións de voluntarios de protección civil, que teñan realizado o curso de accidentes na estrada.
Terceira.-Desenvolvemento.
1. Prazas: o número de prazas ofertadas é de 40 por xornada.
2. Duración e datas: a xornada terá lugar o 30 de novembro, en horario de mañá e tarde, cunha duración de 8 horas.
O horario será o seguinte: das 9.30 ás 14.00 horas e das 16.00 ás 20.00 horas.
3. Lugar: a xornada realizarase na sede do Centro de Estudos Xudiciais e Seguridade Pública de Galicia no concello da Estrada.
Cuarta.-Solicitudes e prazo de inscrición.
1. A inscrición dos participantes é gratuíta.
2. O persoal que desexe participar nesta xornada deberá presentar, cuberta á máquina ou con letra moi clara, a instancia que figura no anexo.
3. O prazo para a presentación de instancias rematará o día 24 de novembro de 2005.
4. As instancias deberán vir asinadas polo presidente da agrupación.
5. As instancias deberán enviarse por correo á sede do Centro de Estudos Xudiciais e Seguridade Pública de Galicia: avenida da Cultura, s/n, 36680 A Estrada ou ao fax nº 986 59 09 88, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Contido.
Na xornada trataranse os seguintes temas:
-A seguridade vial e a educación vial: problemática na Unión Europea. Programa de Acción Europeo de Seguridade Vial 2003-2010.
-Os alumnos de educación primaria: a etapa de 7 a 10 anos. Comportamento. Linguaxe e pensamento.
-A circulación de peóns: normas e medidas de seguridade vial.
-A circulación de ciclistas: normas e medidas de seguridade vial.
-Comportamento dos viaxeiros: normas no transporte público e medidas de seguridade vial.
-Os sinais de circulación: do persoal de Protección Civil, sinais verticais.
-Cinto de seguridade e do casco: normas e medidas de seguridade vial.
-Os recursos pedagóxicos que se poden utilizar nas sesións de educación vial. Recursos da Dirección Xeral de Tráfico.
-Desenvolvemento dalgunha experiencia básica realizada pola policía local.
Sexta.-Relación de admitidos.
A relación de participantes admitidos para a realización da xornada exporase no taboleiro de anuncios do Centro de Estudos Xudiciais e Seguridade Pública de Galicia, sen prexuízo da oportuna notificación aos seleccionados con antelación suficiente á celebración da xornada. Tamén poden confirmar a súa admisión chamando ao teléfono 986 59 02 46.
Sétima.-Asistencia.
É obrigatoria a asistencia e puntualidade en todas as actividades da xornada. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto na xornada.
Oitava.-Certificado de aproveitamento.
Ao remate da xornada entregaráselles un certificado de asistencia e aproveitamento a aquelas persoas que acrediten a súa participación continuada nel, e superen as correspondentes probas de coñecementos.
Novena.-Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento da xornada para adaptala ás necesidades da Administración e ás continxencias que poidan xurdir.
A Estrada, 13 de outubro de 2005.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia